[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 11.7.2006

KOM(2006) 393 endelig

Forslag til

RÅDETS FORORDNING

om ændring af forordning (EF) nr. 234/2004 om visse restriktive foranstaltninger over for Liberia og om ophævelse af forordning (EF) nr. 1030/2003

(forelagt af Kommissionen)

BEGRUNDELSE

1. Ved forordning (EF) nr. 234/2004 vedrørende Liberia blev der indført forbud mod visse ydelser i tilknytning til våben og militærudstyr, forbud mod import af rundtømmer og træprodukter og forbud mod import af uslebne diamanter i overensstemmelse med fælles holdning 2004/137/FUSP og 2006/31/FUSP og De Forenede Nationers Sikkerhedsråds resolution 1521(2003) og andre relevante resolutioner fra Sikkerhedsrådet.

2. Ved resolution 1683(2006) af 13. juni 2006 og 1689(2006) af 20. juni 2006 besluttede De Forenede Nationers Sikkerhedsråd at fastsætte bestemmelser om en yderligere undtagelse fra forbuddet mod visse ydelser med tilknytning til våben og militærudstyr og suspendere forbuddet mod import af rundtømmer og træprodukter for en periode på halvfems dage. Efter denne periode skal Sikkerhedsrådet træffe beslutning om, hvorvidt forbuddet mod rundtømmer og træprodukter skal ophæves, da det inden den 20. december 2006 skal tage stilling til, om der er behov for alle resterende restriktive foranstaltninger over for Liberia.

3. Rådet er ved at udarbejde en fælles holdning (FUSP) om gennemførelse af disse beslutninger.

4. Kommissionen foreslår derfor, at forordning (EF) nr. 234/2004 ændres i overensstemmelse dermed.

Forslag til

RÅDETS FORORDNING

om ændring af forordning (EF) nr. 234/2004 om visse restriktive foranstaltninger over for Liberia og om ophævelse af forordning (EF) nr. 1030/2003

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 60 og 301,

under henvisning til fælles holdning 2006/31/FUSP om forlængelse af de restriktive foranstaltninger over for Liberia[1] og fælles holdning 2006/…/FUSP om ændring og forlængelse af visse restriktive foranstaltninger over for Liberia[2],

under henvisning til forslag fra Kommissionen[3], og

ud fra følgende betragtninger:

(1) For at gennemføre de foranstaltninger, der er indført over for Liberia ved De Forenede Nationers Sikkerhedsråds resolution (UNSCR) 1521(2003), er der ved fælles holdning 2004/137/FUSP vedrørende restriktive foranstaltninger over Liberia[4] fastlagt bestemmelser om gennemførelse af foranstaltningerne i UNSCR 1521(2003) vedrørende Liberia og forbud mod ydelse af finansiel bistand til Liberia med tilknytning til militære aktiviteter. Den 23. januar 2006 bekræftedes i fælles holdning 2006/31/FUSP om forlængelse af de restriktive foranstaltninger over for Liberia de restriktive foranstaltninger i fælles holdning 2004/137/FUSP for endnu en periode, på linje med De Forenede Nationers Sikkerhedsråds resolution 1647(2005).

(2) Forordning (EF) nr. 234/2004[5] indeholder forbud mod teknisk og finansiel bistand til Liberia med tilknytning til militære aktiviteter, forbud mod import af uslebne diamanter fra Liberia og forbud mod import af rundtømmer og træprodukter med oprindelse i Liberia.

(3) På baggrund af udviklingen i Liberia vedtog De Forenede Nationers Sikkerhedsråd den 13. juni 2006 UNSCR 1683(2006) om visse undtagelser fra det forbud mod teknisk bistand med tilknytning til militære aktiviteter, der blev indført ved paragraf 2, litra b), i UNSCR 1521(2003).

(4) Den 20. juni 2006 vedtog De Forenede Nationers Sikkerhedsråd resolution 1689(2006). Det besluttede at forlænge forbuddet mod import af diamanter, men ikke at forlænge det forbud mod import af rundtømmer og alle træprodukter med oprindelse i Liberia, der var blevet indført ved stk. 10 i UNSCR 1521(2003), og som efter flere forlængelser udløb den 20. juni 2006. Sikkerhedsrådet anførte, at det var fast besluttet på at genindføre forbuddet, hvis Liberia inden for en periode på halvfems dage ikke vedtager den skovbrugslovgivning, som skovreformudvalget, der er nedsat af Liberias regering, har foreslået.

(5) På baggrund af disse resolutioner og fælles holdning 2006/31/FUSP og 2006/…/FUSP er det nødvendigt at suspendere det forbud mod import af rundtømmer og træprodukter med oprindelse i Liberia, der er omhandlet i artikel 6, stk. 2, i forordning (EF) nr. 234/2004, og at ændre artikel 3 og 4 i den pågældende forordning, navnlig for at give mulighed for at yde den liberianske regerings politi og sikkerhedsstyrker bistand på visse betingelser.

(6) Det er hensigtsmæssigt at indføre disse ændringer med tilbagevirkende kraft fra den dato, hvor UNSCR 1689(2006) blev vedtaget -

UDSTEDT FØLGENDE FORORDNING:

Artikel 1

I forordning (EF) nr. 234/2004 foretages følgende ændringer:

(1) Artikel 3 affattes således:

“Artikel 3

1. Uanset artikel 2 kan den i bilag I anførte kompetente myndighed i den medlemsstat, hvor tjenesteyderen er etableret, tillade, at der ydes:

a) teknisk bistand, finansieringsmidler og finansiel bistand med tilknytning til:

i) våben og hertil knyttet materiel, hvis denne bistand eller disse ydelser udelukkende er bestemt til støtte og brug for De Forenede Nationers mission i Liberia, eller

ii) våben og ammunition, som skal forblive i den særlige sikkerhedstjenestes varetægt til uhindret brug, og som er blevet leveret til medlemmerne af den pågældende tjeneste i oplæringsøjemed inden den 13. juni 2006 i henhold til godkendelse fra det udvalg, der er nedsat ved paragraf 21 i De Forenede Nationers Sikkerhedsråds resolution 1521(2003).

b) finansieringsmidler og finansiel bistand med tilknytning til:

i) våben og hertil knyttet materiel, der udelukkende er bestemt til støtte for og brug i et internationalt oplærings- og reformprogram for de væbnede styrker og politiet i Liberia, forudsat at det udvalg, der er nedsat ved paragraf 21 i De Forenede Nationers Sikkerhedsråds resolution 1521(2003), har godkendt eksporten, salget, leveringen eller overførslen af de pågældende våben eller hertil knyttet materiel,

ii) militærudstyr, der ikke er bestemt til at dræbe, men som udelukkende er til humanitær brug eller beskyttelsesbrug, forudsat at det udvalg, der er nedsat ved paragraf 21 i De Forenede Nationers Sikkerhedsråds resolution 1521(2003), har godkendt eksporten, salget, leveringen eller overførslen af det pågældende udstyr, eller

iii) våben og ammunition, der er bestemt til brug for medlemmer af den liberianske regerings politi- og sikkerhedsstyrker, som er blevet undersøgt og oplært siden oprettelsen af De Forenede Nationers mission i Liberia i oktober 2003, forudsat at det udvalg, der er nedsat ved paragraf 21 i De Forenede Nationers Sikkerhedsråds resolution 1521(2003), har godkendt eksporten, salget, leveringen eller overførslen af de pågældende våben eller den pågældende ammunition.

2. Der gives ingen tilladelser for aktiviteter, som allerede har fundet sted.”

(2) Artikel 4 affattes således:

“Artikel 4

1. Hvis sådanne aktiviteter er blevet godkendt på forhånd af det udvalg, der er nedsat ved paragraf 21 i De Forenede Nationers Sikkerhedsråds resolution 1521(2003), og uanset artikel 2 i denne forordning, kan den i bilag I anførte kompetente myndighed i den medlemsstat, hvor tjenesteyderen er etableret, tillade, at der ydes teknisk bistand med tilknytning til:

a) våben og hertil knyttet materiel, der udelukkende er bestemt til støtte for og brug i et internationalt oplærings- og reformprogram for de væbnede styrker og politiet i Liberia, eller

b) militærudstyr, der ikke er bestemt til at dræbe, men som udelukkende er til humanitær brug eller beskyttelsesbrug, eller

c) våben og ammunition, der er bestemt til brug for medlemmer af den liberianske regerings politi- og sikkerhedsstyrker, som er blevet undersøgt og oplært siden oprettelsen af De Forenede Nationers mission i Liberia i oktober 2003.

Godkendelse fra det udvalg, der er nedsat ved paragraf 21 i De Forenede Nationers Sikkerhedsråds resolution 1521(2003), indhentes via den i bilag I anførte kompetente myndighed i den medlemsstat, hvor tjenesteyderen er etableret.

Regeringen for den pågældende medlemsstat og Liberias regering indgiver en fælles anmodning om teknisk bistand med tilknytning til de våben og den ammunition, der er omhandlet i litra c), til det udvalg, der er nedsat ved paragraf 21 i De Forenede Nationers Sikkerhedsråds resolution 1521(2003).

2. Der gives ingen tilladelse for aktiviteter, som allerede har fundet sted.”

(3) Artikel 6, stk. 2, suspenderes indtil den 18. september 2006.

Artikel 2

Denne forordning træder i kraft dagen efter offentliggørelsen i Den Europæiske Unions Tidende .

Den anvendes fra den 20. juni 2006.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den

På Rådets vegne

Formand

[1] EUT L 19 af 24.1.2006, s. 38.

[2] EUT L . af .7.2006, s. ...

[3] EUT C af, s. .

[4] EUT L 40 af 12.2.2004, s. 35. Fælles holdning ændret ved fælles holdning 2004/902/FUSP (EUT L 379 af 24.12.2004, s. 113).

[5] EUT L 40 af 12.2.2004, s. 1. Forordning senest ændret ved forordning (EF) nr. 1452/2005 (EUT L 230 af 7.9.2005, s. 11).